Før trækprocenten tages i brug, skal der allerførst beregnes ATP af medarbejderens bruttoløn. Samtidig skal en eventuel indbetaling til en arbejdsgiveradministreret pensionsordning trækkes fra (her falder skattebetalingen først den dag, medarbejderen efter pensionering rent faktisk får sin pension udbetalt). For det tredje skal der først afregnes AM-bidrag, som af samme grund også ofte kaldes en bruttoskat. Endelig skal medarbejderens personfradrag bruges, og så er man nået til det punkt - eller det beløb i beregningen af den løn der faktisk skal komme til udbetaling - hvor trækprocenten skal bruges. Hvis trækprocenten for eksempel er 38 procent, vil der skulle svares 38 procent af det resterende beløb i A-skat. Hvis du laver løn gennem et lønsystem som DataLøn, behøver du ikke bryde dit hoved med rækkefølgen af disse forskellige beregninger, og hvornår i processen trækprocenten præcis skal i spil. Eller for den sags skyld hvor høj den enkeltes trækprocent er. Når din medarbejders skattekort først er hentet og ligger i lønsystemet, kører beregningerne helt automatisk og i den rigtige rækkefølge.